
נוסח לא מתוקן
מושב שני

פרוטוקול מס'

מישיבת ועדת הכספים

יום שלישי, י"ח בשבט התשס"ז (6 בפברואר 2007), שעה 10:40

ס ד ר    ה י ו ם

הצעת חוק לתיקון פקודת מס הכנסה (תקופת הזכאות לחייל משוחרר), התשס"ז-2006

של חברי הכנסת אלכס מילר, סטס מיסז'ניקוב, אסתרינה טרטמן, יואל חסון, רוברט אילטוב, גדעון סער, ליה שמטוב, זהבה גלאון, זאב אלקין

נכחו:

חברי הוועדה:
יעקב ליצמן – היו"ר

דוד טל – מ"מ היו"ר

חיים אורון

יצחק גלנטי

מגלי והבה

יצחק וקנין

שי חרמש

שלי יחימוביץ

אלכס מילר

סטס מיסז'ניקוב

ניסן סלומינסקי

ראובן ריבלין

מוזמנים:
חיים אומן

- ראש היחידה להכוונת חיילים משוחררים, משרד 






  הביטחון



עו"ד ערן יוסף

- הלשכה המשפטית, משרד הביטחון



בועז סופר

- סגן בכיר למנהל אגף המסים המאוחד, משרד האוצר



עו"ד מיכל דויטש 
– מנהלת מחלקת חקיקה, רשות המסים, משרד האוצר



עו"ד דלית זמיר

- משרד המשפטים

ייעוץ משפטי:
שגית אפיק



אפרת קוצ'ינסקי

מנהל הוועדה:
טמיר כהן

רשמה וערכה:
אהובה שרון – חבר המתרגמים בע"מ

הצעת חוק לתיקון פקודת מס הכנסה (תקופת הזכאות לחייל משוחרר), התשס"ז-2006

של חברי הכנסת אלכס מילר, סטס מיסז'ניקוב, אסתרינה טרטמן, יואל חסון, רוברט אילטוב, גדעון סער, ליה שמטוב, זהבה גלאון, זאב אלקין

היו"ר דוד  טל:


אני פותח את ישיבת ועדת הכספים. על סדר היום הצעת חוק לתיקון פקודת מס הכנסה (תקופת הזכאות לחייל משוחרר), התשס"ז-2006.

אלכס מילר:


הרעיון שעומד מאחורי הצעת החוק הוא להציע לאותם צעירים שמשתחררים היום משירות צבאי, ולהרחיב את ההטבה שניתנת על-ידי המדינה לתקופה שבעיניי היא די קצרה לאחר שחרורם מצה"ל. כרגע ההטבה עומדת על 24 חודשים ואני מבקש – לאחר משא ומתן שניהלנו עם אנשי האוצר – להרחיב את התקופה ל-36 חודשים.

היו"ר דוד  טל:


מיום השחרור?

אלכס מילר:


מיום השחרור. בהצעת החוק מוצע שזה יחול גם על אלו שמלאו 24 חודשים לשחרורם.

היו"ר דוד  טל:


זה כולל שירות בצה"ל רק שנה וחצי.

אלכס מילר:


הוא מקבל 24 חודשים הטבה ממס הכנסה, ואני נצמד לחוק הזה.

ניסן סלומינסקי:


את הסכום הזה אפשר יהיה לנצל בשלוש שנים במקום בשנתיים.

היו"ר דוד  טל:


אני שאלתי האם מי שמשרת שנה יהיה זכאי להטבה הזאת.

אלכס מילר:


לא.

היו"ר דוד  טל:


הוא צריך לשרת לפחות שנתיים.

ניסן סלומינסקי:


נותנים הטבה מסוימת במשך 24 חודשים ומבקשים עכשיו להגדיל ל-36 חודשים,  השאלה האם את ההטבה הזו אפשר לממש בתוך שלוש שנים או מאוחר יותר?

אלכס מילר:


לא. כרגע החוק אומר 24 חודשים ואנחנו מגדילים את זה ל-36 חודשים מיום השחרור.

בועז סופר:


השינוי כאן הוא אחד: הרחבת פרק הזמן שבו ניתן לחיילים לנצל את נקודות הזיכוי שלהם. במקום 24 חודשים, 36 חודשים. אנחנו לא פוגעים בזכאות המקורית. כלומר, לפני כן היה צריך  24 חודשים ועכשיו מדברים על 36 חודשים.

ראובן ריבלין:


אני מבקש להתייחס לזה כאל שנתיים ושלוש.

שגית אפיק:


נקודות הזיכוי נשארות כפי שהיו. אתם לא מעלים את נקודות הזיכוי לשנה נוספת.

שי חרמש:


יש בעיה עם חיילות שמשרתות 23 חודשים?

שלי  יחימוביץ:


הגשתי הצעת חוק ספציפית בעניין הזה. לפעמים הם משרתות שבוע פחות.

שי חרמש:


אני מציע לערוך תיקון. האם ישנה אפשרות להוריד את ה-24 ל-23 חודשים? כך נוכל לפתור את הבעיה של הבנות.

היו"ר דוד  טל:


חברת הכנסת יחימוביץ אומרת שיש לה הצעת חוק. 

שלי יחימוביץ:


היא כבר הונחה.

היו"ר דוד  טל:


אני חושב שזה לא פוגע בהצעת החוק של חבר הכנסת מילר.

שגית אפיק:


הקריאה הטרומית צריכה לעבור קודם כדי שנוכל לאחד את ההצעות.

היו"ר דוד  טל:


המשמעות שהצעת החוק של חבר הכנסת מילר תחכה שבועיים.

אלכס מילר:


אי אפשר לחכות עם זה.

ראובן ריבלין:


אנחנו מסכימים לדון בהצעת החוק של אלכס מילר לקריאה ראשונה, ולא צריך לחכות להצעת החוק של חברת הכנסת יחימוביץ.  כאשר חברת הכנסת יחימוביץ תעביר את הצעת החוק שלה, נוכל לאחד את הדיון בהצעת החוק שלה עם הצעת החוק של חבר הכנסת מילר. כמה שהתקדמה הצעת החוק של חבר הכנסת מילר, חברת הכנסת יחימוביץ תצטרף אליו באותה עת.


היועצת המשפטית לכאורה צודקת, אבל בהצבעתנו אנחנו יכולים לעשות אחרת. כאשר תגיע הצעת החוק של חברת הכנסת יחימוביץ, אני אציע הצעה פשוטה והיא לאחד מיד את הצעת החוק שלה לאותו שלב שהגיעה הצעת החוק של חבר הכנסת מילר.


לגבי הצעת החוק של חבר הכנסת מילר. האם אתה רוצה שהחיילים המשוחררים יוכלו לנצל את הזכויות המגיעות להם לא בתוך שנתיים אלא בתוך שלוש שנים, או האם אתה רוצה להגדיל את הזכויות המגיעות להם בשליש?

אלכס מילר:


לשלוש שנים.

היו"ר דוד  טל:


הוא רוצה את אותן זכויות לפרק זמן ארוך יותר.

אלכס מילר:


כיום הם מקבלים נקודות זיכוי במשך  24 חודשים.

ניסן סלומינסקי:


האוצר אומר שמה שהחיילים יכולים לנצל במשך 24 חודשים , אחר כך זה נגמר. אתה אומר שאם החייל המשוחרר לא ניצל את זה והתחיל שנה מאוחר יותר, עדיין הוא יוכל לנצל את זה עוד שנה. 

אלכס מילר:


זה לא מצטבר.

חיים אומן:


חוק חיילים משוחררים מדבר על זכויות החיילים המשוחררים למשך 5 שנים. אנחנו מעודדים היום חיילים משוחררים ללכת קודם כל ללימודים. חלק מהציבור הזה גם נוסע לטיולים. לכן אנחנו מגיעים למצב שרוב החיילים לא מנצלים את זה כי בתוך שנתיים זה נגמר. אנחנו היינו רוצים שזה יהיה אפילו לחמש שנים, כמו חוק חיילים משוחררים.

שגית אפיק:

הצעת חוק לתיקון פקודת מס הכנסה (תיקון מס' 153) (תקופת הכאות לחייל משוחרר), התשס"ו-2007

1.
תיקון סעיף 39א

בפקודת מס הכנסה, בסעיף 39א, במקום "מעשרים וארבעה" יבוא "משלושים ושישה".

2.
תחילה ותחולה

(א)
תחילתו של חוק זה ביום י"א בטבת התשס"ז (1 בינואר 2007) (להלן – יום התחילה)

(ב)
הוראות סעיף 39א לפקודה כנוסחו בסעיף 1 לחוק יחולו גם על חייל משוחרר שביום התחילה טרם חלפו 24 חודשים מיום שסיים את שירותו הסדיר, ועד תוך 36 חודשים מתוך החודש שבו סיים את שירותו הסדיר.

זה מקנה שנה נוספת למי שהשתחרר בשנתיים האחרונות.

בועז סופר:


זה אומר שהתחולה היא מה-1 בינואר 2005 כי לוקחים 24 חודשים אחורה.

היו"ר יעקב ליצמן מנהל את הישיבה

שגית אפיק:


בהצעת החוק צריך לכתוב גם את עלות הצעת החוק.

היו"ר יעקב ליצמן:


אבל אם יש הסכמה, זה לא משנה.

ראובן ריבלין:


מדובר פה על הטבות שקיימות היום לחיילים ואלה איקס הטבות שכבר אושרו בתקציב המדינה. כל מה שאתה אומר הוא שאתם מסכימים לאפשרות של החייל לנצל את זה בשלוש שנים במקום בשנתיים, כאשר האיקס הניתן הוא אותו איקס.

בועז סופר:


זה אומר שבשנתיים הראשונות חייל יכול לנצל פחות את נקודות הזכאות. אם הוא עובד בחצי משרה, אם הוא נסע לתאילנד, לכן בסופו של דבר אני יכול לתת לו נקודות זיכוי ללא סוף, אבל הוא לא יכול לנצל אותן. לכן יש עלות והעלות נובעת מהסיבה שלמעשה יש הרחבה נוספת של יכולת הניצול.

ניסן סלומינסקי:


הוא משתחרר היום ומתחיל לנצל את נקודות הזכות באופן מלא. הניצול הזה מסתיים אחרי 24 חודשים או אחרי 36 חודשים?

בועז סופר:


אחרי 36 חודשים.

ניסן סלומינסקי:


זאת אומרת, הוא יכול לנצל באופן מלא במשך שלוש שנים.

בועז סופר:


כן.

ניסן סלומינסקי:


זאת  התוספת.

בועז סופר:


כדי שלא אובן לא נכון, אני בכל-זאת מבקש להבהיר. נניח שכל החיילים המשוחררים לא עבדו חצי יום בימי חייהם עד 24 חודשים מתום השחרור. זה אומר שהעלות היא אפס. אומרים לי שהם מתחילים לעבוד רק ב-24 חודשים ויום ועכשיו הם יוכלו לנצל את נקודות הזכאות שלהם. אני אומר שהדלתא היא 40 מיליון שקלים כי עד היום היה לי אפס  והיום זה 40 מיליון. 

ניסן סלומינסקי:


חייל שמתחיל לעבוד ביום הראשון לשחרורו, הוא מקבל את הנקודות ועכשיו הנקודות האלה יהיו לו ל-36 חודשים במקום ל-24 חודשים?

בועז סופר:


כן. את התחולה אנחנו נבקש לא לקבוע רטרואקטיבית.

היו"ר יעקב ליצמן:


חבר הכנסת מילר, אתה מבקש רטרואקטיבית והם מתנגדים. לכן אני אציע פשרה, שהחוק יחול מה-1 בינואר 2006, אז הגשת את הצעת החוק.

אלכס מילר:


בסדר.

שגית אפיק:


36 חודשים במקום 24 חודשים יחולו לגבי חייל שהשתחרר החל ב-1 בינואר 2006.

היו"ר יעקב ליצמן:


מי בעד?

ה צ ב ע ה

אושר

תודה רבה.

הישיבה ננעלה בשעה 11:00.
